በአገር ላይም ሰርቶ ማበብ ይቻላል
 “እጄ ላይ ጠቀም ያለ ወረት ስለሌለኝ መርካቶ ሂጄ አንዲት እቃ አምጥቼ ያቺን እሸጥና በነገታው ደግሞ መልሼ እቃ ለማምጣት ወደዚያው እሄዳለሁ። ስሄድም በየዕለቱ ዋጋ ስለሚንር ትናንት የገዛሁትን በእጥፍ ስለምገዛ ሰርቼ ያተረፍኩትን ሰጥቼ እመለሳለሁ። በየጊዜው ለታክሲና ለተለያዩ ወጪዎች መክፈልና መንገላታት፤ እንዲሁም ሁኔታው ‘ከወረቱ ስንቁ ላቀ’ ሲሆንብኝ ሁሉን ነገር እርግፍ አድርጌ ትቼ የተሻለ እንጀራ ባገኝ ብዬ ወደ ጎረቤታችን ኬኒያ ናይሮቢ ተሰደድኩኝ” የምትለው ወጣት አልማዝ ተሾመ ናት።በሔደችበት ናይሮቢም እድል ፊቷን አዙራባት ያሰበችው የህልም እንጀራ ሳይሳካላት ሲቀር ወደ ትውልድ አገሯ ከዓመታት በፊት ተመለሰች። ከዚህ በፊት በልምድ ስትሰራ የነበረውንም ሥራ በስልጠና አዳብራ ወደ ሥራ ተሰማራች። ወጣቷ በአገር ባህል ልብስ ስፌትና ዲዛይን ሥራ ተሰማርታ የምትሰራ ሲሆን፤ የተለያዩ አልባሳትን በፈለገችው መጠን አምርታ ለመሸጥ የሚያስችል ግብዐት ለመግዛት የሚያበቃ በቂ የገንዘብ አቅም ስለሌላት ሰርታ ማግኘት የሚገባትን እንዳታገኝ ተግዳሮት ሆኖባት ቆይቷል። መንግሥት ለወጣቶች የሥራ
እድል ፈጠራ በሰጠው
ትኩረት እራሷም እድሉን
አግኝታ፤ በአራዳ ክፍለ
ከተማ ወረዳ 09 ጥቃቅንና
አነስተኛ ጽሕፈት ቤት
ስር በግል ኢንተርፕራይዝ
በጨርቃጨርቅ ዘርፍ ተደራጅታ
ባገኘችው ስልጠናና በተመቻቸላት
የብድር አቅርቦት በስራዋ
ውጤታማ ከመሆኗም ባሻገር ለሌሎች የሥራ እድል መፍጠር ችላለች።ወጣቷ እንዳለችው፤ ብድሩን ከማግኘቷ በፊት እጇ ላይ ጠቀም ያለ ወረት ስለሌላት ለስራዋ ግብዐት የሚሆኑ እቃዎችን ለማምጣት በየቀኑ መርካቶ ትመላለሳለች። በዚህም በየቀኑ ጊዜና ጉልበቷን ከማባከን ባሻገር፤ የእቃዎች ዋጋ ስለሚጨምር ሰርታ ያተረፈችውን ትርፍ መልሳ ወጪ ታደርገዋለች። በተጨማሪም፤ በየቀኑ ለታክሲና ለመሰል አገልግሎቶች ወጪ ስለምታወጣ ሰርታ ኑሮዋን ለማሸነፍ እስኪያቅታት ድረስ ደርሳ እንደ ነበር ትናገራለች።ነገርግን በግል ኢንተርፕራይዝ በጨርቃጨርቅ ዘርፍ ተደራጅታ የብድር አገልግሎት በማግኝቷ በስራዋ ውጤታማ ለመሆን እንደበቃች የጠቆመችው ወጣት አልማዝ፤ በጨርቃጨርቅ ዘርፍ ተደራጅታ ለፕሪንተር 1 ነጥብ 5 ሚሊዮን ብር ብትጠይቅም 400ሺህ ብር የተፈቀደላት ሲሆን፤ ከዚህ ውስጥ ደግሞ 240ሺህ ተለቆላት የተለያዩ የስፌት ማሺኖችንና በርከት ያለ ግብዓቶችን በማሟላት ስራዋን እየሰራች መሆኑን ትናገራለች።ድሮ ላይ ለስራዋ የሚያስፈልጉ የስፌት መኪናና አስፈላጊ ግብዓት ለማሟላት የሚያስችል አቅም ስላልነበራት የምታመርተው የምርት አይነትና መጠን በጣም ውስን ነበር። በዚህም ለየት ያሉ ዲዛይን ያላቸው ልብሶችን አምርታ ወደገበያ ስታወጣ እነዚህን አዳዲስ ዲዛይኖች ሌሎች በቀላሉ ቀድተውና በብዛት አምርተው በመሸጥ በላቧ ሌሎች ሲጠቀሙ ታይ ነበር። እንዲሁም፤ አንዴ ገበያ ወጥታ ለስራዋ የሚያስፈልጋትን ግብዓት በርከት አድርጋ ለመግዛት የሚያስችል የገንዘብ አቅም ሳላልነበራት ወጪዋን ለማካካስ የምታመርታቸውን ምርቶች በውድ ዋጋ እንደምትሸጥ ታወሳለች። ወጣቷ በተመቻቸላት የብድር አቅርቦት አሁን ላይ እጇ ላይ ጠቀም ያለ ወረት ስላላት የተለያዩ የልብስ ስፌት ማሽኖችንና ግብዓቶችን በማሟላት ብዛት ያለው ምርት ከማምረት ባሻገር፤ ጥራትና አይነቱን በማሳደግ ለማህበረሰቡ በተመጣጣኝ ዋጋ ለማቅረብ አስችሏታል። በዚህም የማምረት አቅሟን በማሳደግ የገቢ አቅሟን ከፍ በማድረግ ከራሷ አልፋ ለ12 ሰዎች የሥራ እድል መፍጠሯን ተናግራለች።በአዲስ አበባ ከተማ አስተዳደር የሥራ አጥ ቁጥርን ለመቅረፍ ሁለት ቢሊዮን ብር ተመድቦ እየተሰራ እንደሚገኝ የጠቆሙት በአራዳ ክፍለ ከተማ በወረዳ 09 ጥቃቅንና አነስተኛ ጽህፈት ቤት የሥራ እድል ፈጠራና የአንድ ማዕከል የቡድን መሪ አቶ ምትኩ ጌታሁን በበኩላቸው፤ በተያዘው በጀት ዓመት መንግሥት የሥራ አጥ ቁጥርን ለመቀነስ ያስቀመጠውን አቅጣጫ ተከትሎ ጽህፈት ቤቱ የሥራ አጥ ቁጥርን ለመቅረፍ ትኩረት ተሰጥቶ እየሰራ መሆኑን ተናግረዋል።እርሳቸው እንዳብራሩትም፤ በተያዘው በጀተ ዓመት የመጀመሪያ ሩብ ዓመት በወረዳ ደረጃ 305 ለሚሆኑ ወጣቶች የስራ እድል ለመፍጠር ታቅዶ እየተሰራ ሲሆን፤ እስካሁን በቋሚነት ለ102 እና በጊዚያዊነት ደግሞ ለ20 ስራ ፈላጊዎች የስራ እድል ተፈጥሮላቸዋል። ከነዚህ ውስጥ 39 የሚሆኑት ከከፍተኛ ትምህርት የተመረቁ ሲሆኑ፤ እነዚህ የስራ እድሎችም የተፈጠሩላቸው በማኑፋክቸሪንግ፣ በከተማ ግብርና፣ በኮንስትራክሽን፣ በንግድ እና በአገልግሎት ዘርፎች መሆኑን ተናግረዋል። 16 ማህበራት በተዘዋዋሪ ፈንድ አምስት ሚሊዮን 380 ሺህ ብር የብድር አገልግሎት ያገኙ ሲሆን፤ 85 የሚሆኑ ስራ ፈላጊዎች ደግሞ የብድር አገልግሎቱ ተጠቃሚ ለመሆን ስልጠና ወስደው የምስክር ወረቀት ተቀብለው በመጠባበቅ ላይ ይገኛሉ። በሌላ በኩል፤ የከተማ አስተዳደሩ ለወጣቶች የስራ እድል ፈጠራ የሰጠውን ትኩረት ወደመሬት አውርዶ ተግባራዊ ለማድረግ ከፍተኛ ርብርብ እየተደረገ መሆኑን የሚናገሩት በቂርቆስ ክፍለ ከተማ በወረዳ 08 የስራ እድል ፈጠራና ኢንተርፕራይዝ ልማት ጽህፈት ቤት የህጋዊነት ማስፈንና አደረጃጀትና ክትትል ቡድን መሪ አቶ ቶሎሳ መርጋ ናቸው።እርሳቸውም እንዳብራሩት፤ በአሁኑ ወቅት ምንም እንኳን የስራ አጥ ቁጥሩ ከእለት ወደእለት የሚያሻቅብ ቢሆንም በወረዳቸው 494 ስራ ፈላጊ ወጣት ሲኖር፤ ከዚህ ውስጥ ከከፍተኛ ትምህርት ተመርቀው የወጡት 109
ናቸው። በዲፕሎማ የተመረቁ ደግሞ 92 ሲሆኑ፤ ቀሪዎቹ 293
የቀለም ትምህርት የተማሩ፤ ነገርግን ምንም ሰርተፍኬት የሌላቸው ናቸው። እነዚህን ስራ አጥ ዜጎች ወደ ስራ ለማስገባት በወረዳ ደረጃ ብቻ ሳይሆን በከተማ አስተዳደሩ ደረጃ ልዩ ትኩረት ተሰጥቶ እየተሰራ እንደሚገኝ የጠቆሙት አቶ ቶሎሳ፤ ለ27 ኢንተርፕራይዞች በቁጥር ደረጃ ደግሞ ለ103 ስራ አጥ ወጣቶች 500 ሺህ ብር ብድር ተለቅቆላቸው ወደስራ ገብተዋል። እንዲሁም ሌሎች ደግሞ የብድር አገልግሎት ተጠቃሚ ለመሆን በየዙሩ ስልጠና እየወሰዱ ሲሆን፤ ከመቶ በላይ የሚሆኑ ስራ አጥ ወጣቶች ስልጠና ወስደው የምስክር ወረቀት ተሰርቶላቸው ብድር እየተጠባበቁ ይገኛል።አዲስ ዘመን መስከረም 9/2012ሶሎሞን በየነ